האגודה הישראלית למדע בדיוני ולפנטסיה

האגודה הישראלית למדע בדיוני ולפנטסיה היא עמותה התנדבותית הפועלת בישראל מאז שנת 1996. מטרת העמותה היא לקדם ולפתח את תחום המדע הבדיוני והפנטזיה בישראל, לשמש מסגרת ארגונית לחובבי הז'אנר, ולעודד יצירה מקורית ומתורגמת בשפה העברית. האגודה היא הגוף המרכזי בישראל המאגד תחתיו מגוון רחב של פעילויות בתחום, ובהן פסטיבלים, פרסים ספרותיים והוצאה לאור, וכל פעולותיה נעשות בהתנדבות.

 היסטוריה 
האגודה הישראלית למדע בדיוני ולפנטסיה נוסדה בבית הסופר בתל אביב במאי 1996, בכנס בו השתתף הסופר הבריטי בריאן אולדיס. מייסדיה הם עמוס גפן, עמנואל לוטם ואהרון האופטמן, תומאס גודמן, אורציון ברתנא, אבי כץ ואבנר פרידמן (אשר יזם את הקמתה ונרשם כחבר הראשון בה). הקמת האגודה היוותה המשך ישיר לפעילות חובבים שהתקיימה בארץ עוד בשנות ה-70 וה-80, ונועדה למסד את הפעילות הקהילתית ולייצר תשתית ארגונית שתוכל לתמוך בהפקת כנסים ופרסומים באופן עקבי ורחב היקף.

כחלק ממטרותיה, האגודה תמכה ותומכת בפעילויות מקומיות ברוח זו, ובכללן פעילויות תאים מקומיים, מועדוני קריאה בכל הארץ וסדנאות כתיבה.

 כנסים ופסטיבלים 
האגודה מארגנת באופן עצמאי ובשיתוף פעולה עם גופים נוספים מספר כנסים ופסטיבלים מרכזיים במהלך השנה:

 פסטיבל אייקון (ICon): פסטיבל שנתי למדע בדיוני, פנטזיה ומשחקי תפקידים הנערך בתל אביב מאז שנת 1998, בחול המועד סוכות. הפסטיבל מאורגן בשיתוף עם העמותה למשחקי תפקידים בישראל ונחשב לאירוע הגדול והמרכזי ביותר מסוגו בארץ, המושך אליו אלפי מבקרים.
 כנס עולמות: כנס חובבים דו-יומי הנערך בחול המועד פסח מאז שנת 2005. הכנס מאורגן לרוב בשיתוף עמותת טולקין הישראלית וכולל הרצאות, פאנלים וסדנאות.
 לאורך השנה, האגודה מקיימת ותומכת באירועים נקודתיים נוספים כגון כנס "דורות", כנס "מאורות, כנס "בדיון", הקרנות טרום-בכורה של סרטי ז'אנר בשיתוף מפיצים, הרצאות בסינמטקים, ומועדוני קריאה וברחבי הארץ.

 פרסים 
במסגרת פעילותה לעידוד היצירה הספרותית בישראל, האגודה מעניקה שני פרסים מרכזיים:

 פרס גפן: פרס ספרותי המוענק משנת 1999 וקרוי על שמו של עמוס גפן. הפרס מחולק מדי שנה בפסטיבל אייקון ונועד לקדם הוצאה לאור של ספרות ספקולטיבית איכותית בעברית. הפרס ניתן לספרים (מקור ותרגום) ולסיפורים קצרים במתכונת הדומה לפרס הוגו העולמי – חברי האגודה מסננים את "הרשימה הקצרה", ולאחר מכן מתקיימת הצבעה פתוחה של הקהל הרחב.
 פרס עינת: תחרות כתיבת סיפורים קצרים (למבוגרים ולנוער) על שם עינת פלג ז"ל, המוענקת גם היא במסגרת פסטיבל אייקון (החל משנת 2007). נושא התחרות משתנה משנה לשנה ונגזר מהנושא השנתי של הפסטיבל.

 פרסומים והוצאה לאור 

 המימד העשירי: כתב עת מודפס ששימש כביטאון האגודה ויצא לאור בין השנים 1997 ל-2009. בסך הכל ראו אור 36 גיליונות, שכללו סיפורים מקוריים ומתורגמים, מאמרים וביקורות.
 היה יהיה: אסופה שנתית של ספרות ספקולטיבית ישראלית מקורית, אותה מוציאה האגודה לאור בעריכת אהוד מימון. האסופה מוענקת לחברי האגודה וניתנת לרכישה בכנסים ובחנויות.
 פעילות מקוונת: אתר האינטרנט של האגודה משמש כיום כפלטפורמה המקוונת המרכזית לפרסום חדשות, מאמרים, סקירות, יצירות מקוריות וביקורות ספרים.

 ניהול ומבנה ארגוני 
האגודה הישראלית למדע בדיוני ולפנטסיה היא עמותה רשומה אשר כל פעיליה, לרבות חברי הוועד המנהל המפיקים את האירועים, פועלים בהתנדבות מלאה. הוועד המנהל של האגודה נבחר מדי שנה באסיפה הכללית של חבריה. האגודה מונה למעלה מ-400 חברים רשומים משלמי דמי חבר (נכון לשנת 2025). חברי האגודה נהנים מפעילויות מסובסדות, הנחות בכנסים, וזכות הצבעה במוסדות העמותה ובשלב הראשון של פרס גפן. נכון לשנת 2025 משמשת ליאת שחר קשתן כיושבת ראש האגודה.

מטרות האגודה המוצהרות
 לקדם ולעודד את העיסוק במדע בדיוני ופנטסיה בישראל.
 לטפח כתיבת מדע בדיוני ופנטסיה מקוריים, וכן יצירה מקורית בתחומי אמנות אחרים.
 לעודד את הרחבת היקפו של תרגום המדע הבדיוני והפנטסיה לעברית.
 לשמש מסגרת אב לארגוני מדע בדיוני ופנטסיה קיימים, ולסייע בהקמת נוספים.
 לקיים פעילויות על בסיס קבוע ומזדמן במקומות שונים בארץ, ובכלל זה כנסים, ימי עיון, הרצאות, הקרנות סרטים, דיונים פתוחים ואירועים אחרים.
 לעמוד בקשר עם גופים דומים ברחבי העולם.
 לפרסם, ולתמוך בפרסום, כתבי עת שיוקדשו למדע בדיוני ולפנטסיה, וכן למדע פופולרי.
 לקדם את הוראת המדע בדיוני והפנטסיה בבתי-הספר, הן בתחום הספרות והן כעזר ללימודי המדעים.
 לשתף פעולה עם כל גוף, לרבות אמצעי תקשורת, המגלה עניין במדע בדיוני ובפנטסיה, ולעמוד בקשרים עם גופים המצויים בחזית המחקר המדעי בישראל.
 להזמין סופרי מדע בדיוני ופנטסיה מרחבי העולם ולארחם בישראל.

ראו גם
 פרס עינת
 פרס גפן
 פסטיבל אייקון
 כנס עולמות
 היה יהיה

קישורים חיצוניים



הערות שוליים

קטגוריה:ישראל: מדע בדיוני
קטגוריה:פנטזיה
קטגוריה:ישראל: עמותות